Μπο Γιόχανσον

Ο Μπο Γιόχανσον (Bo Johansson) γεννήθηκε στις 28 Νοεμβρίου 1942 στο Κρίστνταλα (Kristdala) και είναι παλαίμαχος ποδοσφαιριστής και νυν προπονητής από τη Σουηδία με το παρατσούκλι Μπος (Bosse). Μεταξύ άλλων εργάστηκε ως προπονητής στις εθνικές ομάδες της Ισλανδίας και της Δανίας, πήρε τίτλους με συλλόγους στη Σουηδία, στη Νορβηγία και στη Δανία, ενώ εργάστηκε για μια σεζόν και στην Ελλάδα στον Πανιώνιο.

Ποδοσφαιριστής 
 
Ως ποδοσφαιριστής ξεκίνησε στην Άριελ και στη συνέχεια αγωνίστηκε δέκα χρόνια στην Κάλμαρ (1962-1972) και άλλα τέσσερα στη Λιντσντάλς (Lindsdals IF) ως το 1976 που σταμάτησε. Στη διάρκεια της καριέρας του δεν ευτύχησε να κατακτήσει κάποιο τρόπαιο.

Καριέρα ποδοσφαιριστή

Προπονητής 

Ως προπονητής ξεκίνησε να εργάζεται το 1977 στην Κάλμαρ, όπου έμεινε δυο χρονιές. Στη συνέχεια δούλεψε τρεις σεζόν στην Έστερς, με την οποία κατέκτησε δύο συνεχόμενα πρωταθλήματα το 1980 και 1981. Στη συνέχεια εργάστηκε ξανά στην Κάλμαρ, πήγε στη νορβηγική Γερβ, επέστρεψε στη Σουηδία, στην Έστερς και τη σεζόν 1988-89 επέλεξε να εργαστεί στην Ελλάδα στον Πανιώνιο, τον οποίο οδήγησε στον τελικό του Κυπέλλου Ελλάδος, όπου ηττήθηκε από τον Παναθηναϊκό με 1-3.

Τα επόμενα χρόνια διετέλεσε ομοσπονδιακός προπονητής στην Εθνική Ισλανδίας και το 1992 πήγε στη Σίλκεμποργκ της Δανίας, με την οποία κατέκτησε το πρωτάθλημα το 1994. Μεσολάβησε μια χρονιά στη φινλανδική Ελσίνκι και το 1996 ανέλαβε την εθνική ομάδα της Δανίας.

Παρέμεινε τέσσερα χρόνια στην εθνική Δανίας. Πέτυχε την πρόκριση της ομάδας στο Παγκόσμιο Κύπελλο Ποδοσφαίρου 1998, στη Γαλλία. Εκεί στη φάση των ομίλων νίκησε με 1-0 τη Σαουδική Αραβία, έφερε ισοπαλία 1-1 με τη Νότια Αφρική και προκρίθηκε στους 16 ως δεύτερη από τον όμιλο, αν και ηττήθηκε με 1-2 από τη Γαλλία. Στη φάση των 16 συνέτριψε με 4-1 τη Νιγηρία αλλά στα προημιτελικά ηττήθηκε με 2-3 από τη μετέπειτα φιναλίστ Βραζιλία, αν και προηγήθηκε στο σκορ στο 2΄.

Η επιτυχημένη συνεργασία του με την Εθνική Δανίας συνεχίστηκε και τα επόμενα χρόνια, αφού κατάφερε να την οδηγήσει στην τελική φάση του Ευρωπαϊκού Πρωταθλήματος 2000 που διεξήχθη σε Βέλγιο και Ολλανδία. Όμως, εκεί δεν κατάφερε τίποτα σπουδαίο, μιας και έκανε τρεις ήττες. Συνολικά κοουτσάρισε την εθνική Δανίας σε 40 αγώνες με θετικό "παλμαρέ": 17 νίκες, 9 ισοπαλίες, 14 ήττες.

Μετά το 2000 εργάστηκε ξανά το 2003 στην Γκέτεμποργκ και το 2005 στη νορβηγική Μόλντε, με την οποία κατέκτησε το Κύπελλο Νορβηγίας. Έκτοτε δεν έχει εργαστεί ξανά.

Καριέρα προπονητή

Τίτλοι - Διακρίσεις 

 Πρωτάθλημα Σουηδίας (2): 1980, 1981.
 Πρωτάθλημα Δανίας (1): 1994.
 Κύπελλο Νορβηγίας (1): 2005.
 Παγκόσμιο κύπελλο ποδοσφαίρου (προημιτελικά): 1998.
 Ευρωπαϊκό πρωτάθλημα ποδοσφαίρου (τελική φάση): 2000
 Κύπελλο Ελλάδος (φιναλίστ): 1989.

Παραπομπές

Εξωτερικοί σύνδεσμοι 

 http://www.rsssf.com/tablesg/grk89.html

 

Σουηδοί προπονητές ποδοσφαίρου
Προπονητές ποδοσφαίρου Πανιωνίου
Προπονητές ποδοσφαίρου Εθνικής Δανίας
Προπονητές ποδοσφαίρου Σίλκεμποργκ ΙΦ
Προπονητές ποδοσφαίρου ΧΓΚ Ελσίνκι
Προπονητές ποδοσφαίρου Εθνικής Ισλανδίας
Προπονητές ποδοσφαίρου Μόλντε ΦΚ
Προπονητές ποδοσφαίρου ΙΦΚ Γκέτεμποργκ
Προπονητές ποδοσφαίρου Έστερς ΙΦ
Προπονητές Ευρωπαϊκού Πρωταθλήματος Ποδοσφαίρου 2000
Προπονητές Παγκοσμίου Κυπέλλου Ποδοσφαίρου 1998